Kyk: 'Vampire Diaries van meerminne' | Netwerk24
Kyk: 'Vampire Diaries van meerminne'
12 Julie 2018 10:00
In die nuwe televisiereeks Siren op Showmax maak kykers kennis met andersoortige meerminne – nie die Ariel-tipe nie, maar meerminne as roofdiere wat duikers uitlok met hul skril liedere.
Dié fantasiedrama, tans die nommereen- nuwe drama vir jong gehore in Amerika, handel oor 'n meermin, Ryn (Eline Powell), wat op soek is na haar suster in 'n klein kusdorpie, waar sy vriende maak en verwoesting saai – ver verwyder van die onskuld van The Little Mermaid (1989).
Ben (Alex Roe) en Maddie (Fola Evans-Akingbola) is mariene bioloë wat hulle in die vissersdorpie Bristol Cove bevind. Hulle moet uitvind hoe en waarom Ryn uit die see gekom het en of daar nog meerminne is wat rondwandel. Immers het Bristol Cove, volgens legende, eens as die "dorp van meerminne" bekend gestaan.
Eline Powell as Ryn.
Siren, geïnspireer deur rolprente soos Jaws en Pirates of the Caribbean: On Stranger Tides, steun op oeroue fabels waarin meerminne as gevaarlike roofdiere uitgebeeld is.
Op die webtuiste Rotten Tomatoes kry die reeks 'n 84%-telling van gehore en 'n 94%-telling van resensente. Opsommenderwys skryf Rotten Tomatoes: "Siren draai die tradisionele volksoorlewering op sy stert met 'n unieke storie wat teen 'n vinnige pas dié gevaarlike, gewelddadige mitiese wesens op 'n verrassend simpatieke en spanningsvolle wyse belig."
Sibongile Mlambo as Donna.
Forbes het die reeks die "Vampire Diaries van meerminne" gedoop.
Freeform het reeds bevestig dat 'n tweede reeks vervaardig gaan word.
Sibongile Mlambo, 'n Zimbabwies gebore aktrise, speel die rol van die meermin Donna en word deur die webwerf Shadow and Act beskryf as iemand wat die aandag steel sodra sy verskyn.
Dié aktrise, wat in die reeks Black Sails gespeel het wat gedeeltelik in Kaapstad verfilm is, is sedert 2015 in Los Angeles gevestig. Sy was ook te sien in Teen Wolf.
Freeform word geloof vir hoe verwikkeld vroulike hoofkarakters in hul reekse uitgebeeld word en vir die diversiteit van die produksiespan – van die helfte van die regisseurs wat vroue is tot die verteenwoordiging van die LGBTQA-gemeenskap. Elke oorspronklike reeks van Freeform het ook 'n vroulike vervaardiger.